ORDE do 13 de xuño de 2006 pola que se amplía a súa dotación orzamentaria e se modifica a do 6 de febreiro de 2006 pola que se regula a concesión de dereitos a agricultores dentro do réxime do pagamento único e a aplicación, en 2006, deste e doutros réximes de axuda directa á agricultura e gandaría, así como a indemnización compensatoria.
CONSELLERÍA DO MEDIO RURAL — III. OUTRAS DISPOSICIÓNS — 19/06/2006

A orde da Consellería do Medio Rural do 6 de febreiro de 2006 (DOG nº 31, do 14 de febreiro) regula o procedemento para a solicitude, tramitación e concesión, para o ano 2006, das axudas previstas dentro do réxime do pagamento único e doutros réximes de axuda directa á agricultura e gandaría, así como a indemnización compensatoria.
Na súa disposición adicional primeira, parágrafo 1, precísanse as aplicacións orzamentarias e o importe económico previsto para o financiamento das ditas axudas e, no seu parágrafo 3, sinálase que as dotacións iniciais se poderán incrementar, se for procedente, tramitando o expediente de xeración e ampliación de crédito oportuno.
Coa finalidade de poder amparar todas as solicitudes das axudas directas no marco da aplicación da política agrícola común en Galicia financiadas polo Feoga-Garantía e xestionadas polo Fondo Galego de Garantía Agraria, e posto que a dotación inicial resulta insuficiente, aprobáronse os correspondentes expedientes de incorporación, xeración e ampliación de crédito, polo que cómpre, mediante esta orde, ampliar a dotación orzamentaria consignada inicialmente para a concesión das mencionadas axudas.
Por outra parte, esta orde modifica dous aspectos puntuais da Orde do 6 de febreiro de 2006, referidos, no primeiro caso, ao prazo de presentación de ale
gacións e solicitudes de modificación ao Sistema de Información Xeográfica de Parcelas Agrícolas (SIXPAC), que se prorroga ata o 30 de xuño; e, no segundo, á modificación do importe máximo da prima por sacrificio de bovinos adultos, por corrección no cálculo previsto para a súa determinación.
En consecuencia, de acordo co disposto no artigo 30.I.3 do Estatuto de autonomía de Galicia e facendo uso das facultades que me confire a Lei 1/1983, do 22 de febreiro, reguladora da Xunta e do seu presidente, e no Decreto 562/2005, do 1 de decembro,
DISPOÑO:
Artigo 1º
1. A dotación orzamentaria prevista para as axudas especificadas nos capítulos II, III e IV do título III da Orde do 6 de febreiro de 2006 (DOG nº 31, do 14 de febreiro), conforme a disposición adicional primeira, parágrafo 1, alínea a) da dita orde, amplíase polos importes e con cargo ás aplicacións dos orzamentos da Comunidade Autónoma de Galicia para 2006 seguintes:
a) Na aplicación 11.90.614A.779.0, axudas PAC, increméntase en 1.946.178,39 euros.
b) Na aplicación 11.90.614A.779.1, primas gandeiras, increméntase en 47.241.405,07 euros.
2. En todo caso, a concesión das axudas reguladas na dita orde estará limitada ás dispoñibilidades orzamentarias.
Artigo 2º
Os artigos 26, parágrafo segundo e 106.2º a) segundo guión da Orde do 6 de febreiro de 2006, modifícanse conforme o seguinte:
1. O prazo de presentación das alegacións e solicitudes de modificación do SIXPAC establecido no artigo 26, segundo parágrafo, prorrógase ata o 30 de xuño de 2006.
2. O importe máximo por adulto con dereito a axuda na prima por sacrificio de bovinos, previsto no artigo 106.2º a), segundo guión, será de 26,40 euros.
Disposición adicional
Única.-As ampliacións de crédito previstas no artigo 1º desta orde non afectan ao prazo de presentación de solicitudes establecido na devandita Orde do 6 de febreiro de 2006.
Disposición derradeira
Esta orde entrará en vigor o mesmo día da súa publicación no Diario Oficial de Galicia.
Santiago de Compostela, 13 de xuño de 2006.
Alfredo Suárez Canal
Conselleiro do Medio Rural